  Майя Бывальцева 9-тӥ гудырикошконлы Удмуртиын 328,1 сюрс гектар вылысь юосты утялтӥзы, со вань киземез пӧлысь 61 процент луэ. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Та дырлы 291,2 сюрс тонна ю тысь жильдӥзы, гектарысь шорлыдын 17 центнер усе. (Кылем арын та дыре элькунъя гектарысь 26 центнер люкаськиз вал). Туэ тужгес чебер ю нянь басьто Камбарка ёросын – гектарысь 23 центнер, озьы ик Шаркан ёросын – 22 центнер но Вавож ёросын – 21 центнер. Алнаш но Вавож ёросысь кӧня ке возёсъёс ю нянь утялтон ужъёссэс йылпумъязы ни Министерствоын ивортэмзыя, 23,3 сюрс гектар вылысь ю тысь басьтыны уз ни луы, музъем куасьмемен со быриз. Оглом кӧс куазь сэрен элькунысь 13 ёросъёс шугадӟонэ шедизы. Тужгес трос тысё но тысёпуртэсо юоссы быризы Шсаркан ёросын – 5 сюрс 535 гектар вылын, Дэри ёросын – 3 сюрс 898 гектар но Юкаменск ёросын – 3 сюрс 680 гектар. Тодэ вайытом, музъем куасьмемен валче Удмуртиын шуэрес югдур ялӥзы. Кӧс куазь сэрен киземъёс быремлэсь меӵак ыштонъёс 2 миллиард 570 миллион манет тыр луизы. Та дыре гуртоос 4,5 сюрс гектар вылэ толйись юосты кизизы ни, со чакламезлэсь 8 процент луэ. Со сяна, 27,1 сюрс гектарез яке чакламлэсь 9 процентсэ муосты кын улэ гыризы. Озьы ик пудо сиён дасян азьланьтӥське. Туннэ нуналлы кӧс турын 98,4 сюрс тонна (кулэезлэсь 64 процент) дасямын, сенаж – 665,7 сюрс тонна (68 процент), силос – 513,1 сюрс тонна (34 процент), куро – 39,9 тонна (31 процент). Та дыре одӥг пудо йырлы 14,6 центнер сиён усе. Чакламлэсь (25 центнер) тросгес сиён дасязы Якшур-Бӧдья ёросын – 28,8 центнер, Эгра ёросын – 26,7 центнер. Тодэ вайытом, 1-тӥ гудырикошконысен Удмуртиын, быдэс Россиын сямен ик, гурт возёсъя микроперепись мынэ. Со улсын элькунын 231 сюрслэсь трос юртъеръёсты лыдъяны-гожтыны кулэ.  Тегъёс: Ижкар Удмуртия гуртвозёс ютысь аран  